Diari Oficial de la Generalitat Valenciana


Sumari del DOGV 9551, del 10-03-2023 (2023/2313)

RESOLUCIÓ de 24 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de central fotovoltaica Godelleta 12 i la seua infraestructura d'evacuació, de 49,995 MWp. SET Andilla 132/30 kV, als termes municipals d'Andilla, Villar del Arzobispo i Casinos (València). Expedient: (3009351) 018/2023/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9551

Data del DOGV
:   10-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2313


Data del document
:   24-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 24 de gener de 2023, del director general de Qualitat i Educació Ambiental, per la qual es formula declaració d'impacte ambiental del projecte de central fotovoltaica Godelleta 12 i la seua infraestructura d'evacuació, de 49,995 MWp. SET Andilla 132/30 kV, als termes municipals d'Andilla, Villar del Arzobispo i Casinos (València). Expedient: (3009351) 018/2023/AIA. [2023/2313]  
«Declaració d'impacte ambiental  
Expedient: (3009351) 018/2023/AIA.  
Projecte: central fotovoltaica Godelleta 12 i la seua infraestructura d'evacuació, de 49,995 MWp. SET Andilla 132/30 kV.  
Promotor: Renovalia Salunol, SLU.  
Òrgan substantiu: Servei Territorial d'Indústria, Energia i Mines de València.  
Referència de l'òrgan substantiu: ATALFE/2020/169.  
Localització: termes municipals d'Andilla, Villar del Arzobispo i Casinos (València).  
  
Descripció del projecte  
L'empresa Renovalia Salunol, SLU, promou un projecte de construcció i operació d'una planta solar fotovoltaica al polígon 29, parcel·les 78, 79, 80, 81 i 82; polígon 30, parcel·les 103, 104, 105, 106, 107, 108, 109, 110, 111, 112, 113, 114, 115, 116, 117, 118, 119, 120, 121, 122, 123, 124, 125, 126, 127, 128, 129, 130, 131, 132, 133, 134, 135, 142, 143, 144, 145, 146, 147, 148, 149, 150, 151, 152, 153, 155, 156, 158, 159, 576, 644, 645, 646, 9011 i 9012 i polígon 32, parcel·les 206, 207, 208, 209, 213, 214, 216, 217, 256, 261, 262, 263, 264, 266, 267, 268, 272, 273, 276, 277, 278, 279, 280, 281, 282, 283, 284, 285, 286, 287, 289, 290, 291, 293, 353, 354, 355, 356, 357, 358, 359, 360, 361 i 362, del terme municipal d'Andilla (València).  
La planta està dividida en dues agrupacions, nord i sud. La superfície total de les parcel·les vinculades és de 195,77 ha i l'àrea de la superfície ocupada associada al perímetre envolupant de tots els equips i infraestructures és de 55,73 ha.  
La potència instal·lada serà de 49,995 MWp. Els mòduls solars són de tipus silici monocristal·lí i s'instal·laran en estructures metàl·liques fixes amb una inclinació de 25°, clavades directament al terreny. Els panells es connectaran en sèrie i s'agruparan en inversors de strings per al posterior augment de tensió en el transformador des de 0,66 kV fins a 30 kV. Calculant la relació entre la producció de la planta (en MWp) i la superfície ocupada per la instal·lació (en ha), s'obté un coeficient de 0,897 MW/ha ocupada.  
Els centres de transformació de la planta Godelleta 12 s'interconnectaran mitjançant línies subterrànies de 30 kV (LSMT) que discorreran per terrenys propietat del titular de la planta Godelleta 12 i per creuaments en terrenys de domini públic pertanyents al terme municipal d'Andilla fins a arribar a la nova SET Andilla 132/30 kV. L'LSMT de 30 kV té una longitud de 23.862 m.  
La nova subestació Andilla es construirà a les parcel·les cadastrals 284 i 285, del polígon 33, del terme municipal d'Andilla i a la parcel·la 740, del polígon 1, de Villar del Arzobispo, les quals són de titularitat de la societat Renovalia Salunol, SLU.  
Des de la SET Andilla l'evacuació es realitzarà de manera conjunta amb altres quatre projectes més que es troben en tramitació en parcel·les circumdants, FV Godelleta 10, FV Godelleta 17 i PF Andilla, mitjançant línia subterrània de 5.275 km de longitud des de la SET Andilla fins a la SET Villar 400/132/30 (avaluada en l'expedient ATALFE/2020/163).  
  
El punt de connexió de la central amb la xarxa de transport es realitzarà en la SET Godelleta 400 kV de Red Eléctrica de España (REE), a través d'una infraestructura d'evacuació comuna amb altres instal·lacions de producció composta per l'esmentada SET Villar 400/132/30 kV, nova línia elèctrica aèria de 400 kV i longitud 3,93 km entre aquesta subestació i la nova subestació Casinos 400/132/30 kV, nova línia elèctrica aèria de 400 kV i longitud 32,4 km entre aquesta subestació i la nova subestació Chiva 400/132/30 kV, i una nova línia elèctrica aèria de 400 kV i longitud 0,2 km entre aquesta subestació i la SET Godelleta 400 kV de REE. La totalitat de la línia d'evacuació de 400 kV fins al punt d'accés i connexió a la SET Godelleta (REE) discorre pels municipis de Casinos, Llíria, Pedralba, Villamarxant, Cheste, Chiva i Godelleta. L'autorització administrativa per a la posada en funcionament d'aquesta infraestructura d'evacuació comuna s'està tramitant juntament amb les autoritzacions administratives de les plantes fotovoltaiques Godelleta 6 (exp. ATALFE/2020/163) i Godelleta 1 (exp. ATALFE/2020/135).  
L'accés a l'activitat es realitzarà des de la Carretera CV-345 al punt quilomètric 10 + 970 des d'on comença el carrer del polígon industrial La Loma que dona accés al Camí Villar del Arzobispo a Alcublas que dona accés a la planta Godelleta 12.  
Per a l'execució del projecte es preveuen les activitats constructives següents: esplanació i condicionament del terreny mitjançant excavacions, rebliments, compactació i estabilitat mitjançant talussos; adequació dels camins existents, construcció de vials; tancaments; clavaments dels perfils metàl·lics d'estructures en el terreny; obres de drenatge; realització de rases per a cablejat; implantació de les casetes dels centres de transformació i caseta de vigilància, control i seguretat; instal·lació d'aparellatges i equips. Els edificis són de tipus prefabricat, que simplifiquen la construcció del conjunt.  
Finalitzada la vida útil de la planta fotovoltaica es desmantellarà i es restaurarà el terreny, evitant sempre que es puga el moviment de terres i retirant qualsevol estructura, fonamentació o un altre element permanent.  
  
Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies d'aquest projecte determinen que constitueix, per si mateix, un supòsit d'avaluació ambiental ordinària, per la qual cosa no es produeix fraccionament en els citats termes.  
En aquest cas, Renovalia Salunol, SL, tramita davant el Servei Territorial d'Indústria, Energia i Mines de València (STIEMV) l'autorització administrativa prèvia del projecte de la planta fotovoltaica denominada FV Godelleta 12 i les seues infraestructures d'evacuació, amb potència a instal·lar de 49,999 MWp i 49,14 MWn, als termes municipals d'Andilla, Villar del Arzobispo i Casinos (València) (exp. ATALFE/2020/169).  
El Servei Territorial d'Indústria, Energia i Mines de València (òrgan substantiu) ha admés a tràmit l'expedient per a la seua autorització, per la qual cosa correspon a aquest òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
  
Amb data 30 de juny de 2022, el STIEMV va traslladar a aquest òrgan ambiental la sol·licitud de determinació d'afeccions ambientals (DAA) del projecte de central fotovoltaica FV Godelleta 12. Analitzat l'expedient, es va emetre informe tècnic amb data 29 de setembre de 2022 on es va concloure la inaplicabilitat d'aquest procediment per incompliment del requisit establit en l'apartat 8.3.e. El 21 d'octubre de 2022 es dicta resolució d'inadmissió de la sol·licitud de DAA, ordenant l'arxivament d'actuacions.  
A causa de la disponibilitat d'arrendament de parcel·les i a l'ús de mòduls amb major generació de potència i, per tant, menor superfície permanent d'ocupació per un menor nombre de panells, el promotor executa canvis tant en la implantació i distribució de la planta com en la línia subterrània de 30 kV, i redacta un nou projecte FV Godelleta 12 i infraestructures d'evacuació amb potència màxima total dels mòduls fotovoltaics 49,995 MWp, potència nominal dels inversors 50,31 MW i capacitat d'accés condicionada 45 MW (de data 29.09.2022).  
  
Amb data 19 de gener de 2023, el Servei Territorial d'Indústria va traslladar a aquest òrgan ambiental la sol·licitud d'avaluació d'impacte ambiental ordinària del nou projecte ATALFE/2020/169. El STIEMV remet a una carpeta compartida adjuntant, entre altres, la documentació següent:  
- Projectes tècnics (planta solar FV Godelleta 12, de data de signatura 28 de setembre de 2022 i SET elevadora Andilla 132/30 kV, de data de signatura 29 setembre 2022 i LSAT 132 kV Andilla-Villar, de data de signatura 05.04.2022).  
- Estudi d'impacte ambiental i annexos (de data de signatura 18.03.2022) i addenda (de data de signatura 29.09.2022).  
- Estudi d'integració paisatgística (de data de signatura 11.03.2022) i addenda a l'estudi d'integració paisatgístic (de data de signatura 14.12.2022).  
- Pla de desmantellament (de data de signatura 09.03.2022).  
- Memòria justificativa de compliment de criteris ambientals del Decret llei 14/2020 (de data de signatura 18.03.2022) i annex de justificació del Decret llei 14/2020 (de data de signatura 14.03.2022), inclou informe de justificació de capacitat agrològica (de data de signatura 17.07.2021).  
Aquest expedient va ser sotmés a informació pública mitjançant anunci en el DOGV (núm. 9458 de data 27.10.2022). Durant el període d'informació pública es van presentar al·legacions per part de l'Ajuntament de Casinos, Villar del Arzobispo i diferents persones particulars afectades pel procediment en els dos municipis. Es resumeixen a continuació les esmentades al·legacions.  
- L'Ajuntament de Villar (exp. 1495/2022) i l'Ajuntament de Casinos s'oposen a la implantació de la instal·lació pretesa per suposar que existeix un fraccionament dels expedients, amb la finalitat d'eludir el tràmit administratiu davant el ministeri, i sol·licita l'acumulació dels expedients ATALFE/2020/133 Godelleta 4; expedient ATALFE/2020/134 Godelleta 5; ATALFE/2020/160 Godelleta 7; Godelleta 8 ATALFE/2020/136; Godelleta 9 ATALFE/2020/142; Godelleta 12 ATALFE/2020/169 i Godelleta 13 ATALFE 2020/154. A conseqüència d'això, el Servei Territorial d'Indústria, Energia i Mines de València (STIEMV) no seria l'òrgan competent per a l'autorització, per tant, incorre en vici de nul·litat. Així mateix, s'al·lega l'incompliment o justificació inadequada de determinats criteris inclosos en els epígrafs dels articles 8, 9 i 10 del Decret llei 14/2020, de 7 d'agost, com ara: distància insuficient a altres plantes, erosió del sòl per modificació d'abancalaments a causa del moviment de terres, afecció a camins ramaders, paisatges naturals municipals, hàbitats d'espècies protegides i amenaçades; arbres catalogats, microreserves, sòls d'alta capacitat agrològica, afecció a terrenys amb pendents > 25 %; segellament de sòl per fonamentació contínua en preveure estructura fixa i la no-previsió de la instal·lació en sòls degradats i terrenys de secà.  
  
Consta en l'expedient la resposta del promotor de data 12 de gener de 2023, on respon a l'Ajuntament de Villar que l'informe municipal no té caràcter vinculant i d'acord amb el Decret llei 14/2020 es pronuncia sobre qüestions que no són de la seua competència, considerant-ho al seu torn improcedent, i assenyala el fet que els òrgans competents en la matèria ja s'han pronunciat.  
En relació amb el fraccionament d'expedients, el promotor respon que el projecte presentat justifica la independència funcional total d'aquesta instal·lació amb altres pròximes, el disseny de les quals atén criteris exclusivament tècnics; que no existeix cap normativa que prohibisca les empreses diferents d'un mateix grup empresarial promoure instal·lacions de producció d'energia elèctrica renovables pròximes unes a les altres. Cada societat o grup empresarial és lliure d'organitzar la titularitat administrativa de les seues instal·lacions de producció d'energia elèctrica a partir de fonts renovables amb les úniques limitacions del compliment de la disposició de capacitat legal, tècnica i econòmica suficient, així com el compliment de la normativa sobre separació d'activitats; a més, es va optar per aquesta solució administrativa de sol·licituds d'accés i connexió independents sobre la base que, si un dels projectes no haguera obtingut els drets d'accés i connexió, l'altre hauria seguit la seua tramitació. Així mateix, al·lega que les instal·lacions d'evacuació comunes no són un element suficient per a determinar la consideració unitària de les diferents instal·lacions sempre que es complisquen els criteris tècnics per a això, i conclou que no s'ha dut a terme un fraccionament artificiós dels projectes, que evacuaran a través d'infraestructures comunes, sinó que aquesta raó respon estrictament a raons tècniques i de compliment estricte de legalitat.  
  
- En les al·legacions particulars, a més de les enunciades en el punt anterior, es concreten pel seu caràcter ambiental les següents: utilització per a la implantació de la central de sòls de regadiu; falta de previsió de proveïment d'aigua potable i la completa evacuació, recollida i depuració de residus i aigües residuals; possibilitat de risc per a la salut pública; absència d'un pla d'energies renovables i avaluació ambiental i territorial estratègica; absència d'un procés de selecció d'alternatives; falta de justificació de la distribució discontínua de la planta solar Godelleta 12; deficient valoració de les repercussions socioeconòmiques i una deficient valoració d'afecció sinèrgica i acumulativa del projecte respecte al paisatge, fauna, aigua, sòl, efectes socioeconòmics i radiació electromagnètica.  
No consta en l'expedient resposta del promotor a les al·legacions de caràcter particular.  
Simultàniament, es va formular consulta per part de l'òrgan substantiu a les administracions públiques afectades. S'ha rebut còpia dels informes següents:  
- Amb data 20 de gener de 2022, l'Ajuntament de Casinos emet informe urbanístic municipal (compatibilitat urbanística) compatible amb les normes subsidiàries, condicionat al compliment de les previsions de les normes subsidiàries de la comarca de Villar del Arzobispo, en relació amb les servituds de pas d'energia elèctrica i camins ramaders; així mateix, també condicionat al compliment del Decret legislatiu 1/2021 sobre ordenació d'usos i aprofitament en el sòl no urbanitzable. S'està elaborant un nou pla general per al terme municipal de Casinos.  
  
- Amb data 4 de març de 2022, l'Ajuntament de Villar del Arzobispo emet informe urbanístic municipal (exp. 1833/2021), favorable a la compatibilitat de l'activitat sol·licitada, condicionat a la sol·licitud i tramitació de la corresponent llicència ambiental o declaració de responsable ambiental segons la Llei 6/2014. Amb data 29 de setembre de 2022, el promotor reitera la sol·licitud d'informe de compatibilitat urbanística amb la modificació de l'ocupació de les parcel·les. En l'expedient no hi ha constància de l'emissió per part de l'ajuntament d'aquest informe.  
  
- Amb data 29 de setembre de 2022, el promotor sol·licita informe de compatibilitat urbanística amb la modificació de l'ocupació de les parcel·les a l'Ajuntament d'Andilla en relació amb la planta solar i l'LSMT 30 kV. Amb data 16 de desembre de 2022, el promotor reitera la sol·licitud d'informe de compatibilitat urbanística. En l'expedient no hi ha constància de l'emissió per part de l'ajuntament de l'esmentat informe.  
- Informe de data 14 de setembre de 2022, de la Direcció General de Cultura i Patrimoni, de sentit favorable, on conclou que en l'àmbit patrimonial la construcció de les instal·lacions no afecta cap BIC o bé de rellevància local, sempre que es complisquen les mesures correctores, de manera cautelar, respecte a patrimoni arqueològic i etnològic, que pogueren veure's afectats.  
- Informe de data 13 de desembre de 2022, de la Subdirecció General de Medi Natural i Avaluació Ambiental (SGMN), favorable condicionat (s'incorporen les seues consideracions en apartats posteriors).  
  
- Informe de data 14 de desembre de 2022, del Servei d'Infraestructura Verda i Paisatge (SIVP) en sentit desfavorable a l'agrupació nord; l'agrupació sud condicionada a complir requeriments i favorable a les línies de 30 kV i 132 kV soterrades per no considerar que tindran influència en el paisatge.  
- Informes de dates 16 de desembre de 2022 i 13 de gener de 2023, del Servei de Gestió Territorial (SGT), en sentit compatible a la planta i a la línia respectivament (s'incorporen les seues consideracions en apartats posteriors).  
Amb data 11 de gener de 2023, el promotor remet escrits de contestació a l'SGMN i l'SGT, on manifesta l'acceptació i l'esmena dels requeriments imposats. Quant a l'informe de l'SIVP i en relació amb l'agrupació sud, s'accepten i esmenen els condicionants exposats (excepte el referent als murs de pedra i canvi de posició de la SET Andilla). Quant a l'agrupació nord, el promotor no està d'acord amb la conclusió de l'informe de no compatibilitat en l'àmbit paisatgístic d'aquesta agrupació, ni tampoc amb l'aplicació dels criteris en els quals es fonamenta.  
Amb data 21 de gener de 2023, el STEMV comunica a aquest òrgan ambiental l'entrada d'un escrit complementari a l'emés, on manifesta la seua conformitat amb l'informe de l'SIVP i que s'atendran les recomanacions, condicionants i mesures correctores indicades en aquest. Així mateix, segons els termes exposats en aquest informe, adjunta un plànol (annex I) eliminat l'agrupació nord del projecte. Quant a l'agrupació sud, s'accepten i esmenen tots els condicionants exposats. A més, s'adapta la implantació de les fileres de mòduls als abancalaments i als pendents existents, respectant els murs de pedra seca existents, evitant desmunts o esplanacions d'envergadura que alteren les característiques dels patrons del paisatge; i es girarà la planta de la SET Andilla per a mantindre la totalitat de l'arbratge de cultiu de la parcel·la 284, el costat llarg de la SET serà paral·lel al límit est de la parcel·la, i no s'afectarà la parcel·la 283.  
- Informe de data 24 de gener de 2023, de l'SIVP favorable a la planta fotovoltaica (corresponent a l'agrupació sud de l'anterior informe) condicionat al fet que es duguen a terme les mesures d'integració paisatgística, s'aporte la justificació i els resultats del procés de participació pública i s'actualitze el pla d'implementació de l'MIP recollides.  
  
- Informe de data 24 de gener de 2023, del Servei de Gestió Territorial (SGT), on accepta que es pot mantindre la topografia del terreny disposant els ancoratges dels panells de manera que no alteren substancialment l'orografia, es reitera la resta d'aspectes de l'anterior informe emés, i es ratifica l'informe de viabilitat emés.  
  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle, i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, persegueix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat, recullen els objectius i les estratègies de la Unió Europea i de l'estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
En l'estudi d'impacte ambiental s'analitzen quatre alternatives amb les mateixes premisses (localització en àrees de molt alta capacitat d'acolliment, lliures de figures de protecció, proximitat al punt de connexió i accessos existents a la planta pròxims) incloent-hi l'alternativa 0 o de no realització, la qual és descartada a causa del no aprofitament de fonts d'energia renovables necessàries per a la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes.  
S'opta per l'alternativa situada al terme municipal d'Andilla, la planta de la qual és la de menor extensió (51,94 ha), així com la seua línia d'interconnexió de 30 kV de longitud (6.350 m); quant a la SET Andilla es justifica la selecció per ser la de menor distància fins a la SET Villar i fins a la planta solar de Godelleta 10 i 12 i, per tant, la conseqüent disminució de longitud de la línia d'evacuació. Malgrat que inicialment es va optar per aquesta alternativa, el promotor presenta una addenda a l'estudi d'impacte ambiental (signada amb data 29.09.2022) on modifica la instal·lació amb un augment de potència pic en panells i variació en el nombre de mòduls, amb una redistribució de les parcel·les afectades adaptant la tanca al nou perímetre de la planta (55,73 ha); en modificar les parcel·les, la línia d'interconnexió de 30 kV també pateix variació en el traçat. Aquesta alternativa modificada és la considerada en aquest document.  
Respecte a l'entorn concret de la seua localització, cal analitzar l'afecció ambiental de cada projecte individual: PSFV Godelleta 12, SET elevadora Andilla 132/30 kV i LSAT 132 kV Andilla-Villar. A l'efecte de l'avaluació ambiental, el projecte ha de ser valorat en conjunt, incloent-hi tant la planta solar com les instal·lacions i serveis associats, i, en particular, les infraestructures elèctriques auxiliars i d'evacuació de l'energia generada.  
La planta solar fotovoltaica dividida en dues agrupacions (nord i sud), se situarà íntegrament en la localitat d'Andilla, situada al nord-oest de la província de València. Quant a la línia d'evacuació 132 kV, discorre pels termes municipals de Villar del Arzobispo i Casinos, en sòl classificat com no urbanitzable i sòl no urbanitzable protegit Z-ZRP-AG/agrícola regadiu respectivament. Tots dos ajuntaments han emés informe de compatibilitat urbanística compatible amb les normes subsidiàries de la comarca de Villar del Arzobispo. Consultat el visor cartogràfic de la Comunitat Valenciana es constata que tota la central es troba en sòl classificat com a SNU-P (forestalment, paisatgísticament i mediambientalment), amb una varietat de cultius en el qual predominen fruiters no cítrics i vinyes.  
En relació amb el paisatge, segons l'escrit complementari del promotor en concordança amb l'informe de l'SIVP, s'eliminen tots els recintes de l'agrupació nord de la planta solar fotovoltaica per la seua ubicació en una zona amb alt valor paisatgístic, incorporat al paisatge de rellevància regional (PRR 14 Llanos de Alpuente y Titaguas i Sierra de Andilla).  
Les plaques fotovoltaiques en la zona sud es disposen en fileres de mòduls alineats d'oest-est sobre estructura fixa clavada al terreny sense fonamentació, conformant una trama contínua adaptada a la figura irregular de les diferents parcel·les. De conformitat amb l'informe de l'SIVP en relació amb l'agrupació sud, s'hauran d'adoptar les mesures d'integració paisatgística (MIP d'ara en avant) desenvolupades, així com aportar la justificació i els resultats del procés de participació pública i la correcció de la memòria del pla de desmantellament amb l'actualització del pressupost.  
El promotor aporta l'estudi de les conques visuals i es delimiten les unitats de paisatge i els recursos paisatgístics dins de l'àmbit, incloent-hi les representacions gràfiques dels diferents punts d'observació. No obstant això, l'SIVP en el seu segon informe manté que l'àmbit d'estudi segueix sense estar definit a l'escala del projecte i les UP segueixen sense unificar-se i delimitar-se correctament, i que s'han de valorar a l'escala adequada i realitzar un procés de participació pública, i aportar els resultats i la seua justificació en relació amb la valoració del paisatge.  
Com a mesures d'integració paisatgística, el promotor proposa que en aquelles localitzacions en les quals l'arbratge no estiga afectat per la instal·lació de mòduls fotovoltaics, aquest serà respectat en tot moment. En cas de ser necessària la seua afecció, es trasplantaran tots els exemplars que siga tècnicament viable a aquelles localitzacions del perímetre de la implantació que manquen d'aquests. En cas de necessitat addicional després del trasplantament i el manteniment d'arbratge existent, es procedirà a la plantació d'espècies vegetals autòctones respectant els patrons característics del paisatge de l'entorn.  
El promotor, en el seu escrit complementari, cita que la implantació de les fileres dels mòduls, s'adaptaran als abancalaments i als pendents existents, respectant els murs de pedra seca, i mantenint l'arbratge de les parcel·les que queden fora dels recintes. No obstant això, no aporta en l'escrit-plànol cap modificació per a integrar els murs de pedra seca com a element conformador del paisatge. Tampoc s'analitzen les plantacions existents amb la finalitat de mantindre el major nombre d'exemplars.  
Les diferents línies d'evacuació proposades (30 kV i 132 kV), aniran enterrades per les parcel·les que componen els diferents recintes i per camins de domini públic fins a arribar a la SET Andilla, per tant, no tindran influència en el paisatge.  
Quant a les construccions associades a la central, el cromatisme exterior serà conforme amb les tonalitats presents en l'entorn. L'enllumenat del recinte de l'agrupació sud i de SET Andilla no haurà d'il·luminar fora dels recintes de planta i de la superfície de la subestació. Per al compliment dels requeriments de l'informe de l'SIVP s'afig el condicionant 6 a la present resolució i haurà de ser tingut en compte pel promotor.  
En relació amb l'aigua, inundabilitat i riscos naturals i induïts, a l'est i oest de la planta solar es troben la Rambla d'Alcublas, la d'Artaix i el barranc de l'Antigón, que no arriben a afectar la superfície de la tanca. Respecte a la cartografia del PATRICOVA, la zona d'actuació, incloent-hi la línia d'evacuació, no està afectada per perillositat d'inundació, per a la qual l'òrgan competent aquesta matèria ha emés informe de compatibilitat.  
Tant la planta com la línia d'evacuació no es troben afectades per pendents superiors al 25 %. Quasi la totalitat de la superfície de la planta solar es troba sobre sòls de permeabilitat alta. Es consideren àrees crítiques davant del canvi climàtic i la totalitat de la superfície es classifica com a àrees a millorar quant a recàrrega d'aqüífers, per tant, s'ha d'evitar el segellament del sòl amb formigó i propiciar la plantació de vegetació que afavorisca la retenció d'aigua i la infiltració d'aquesta cap al subsol. També s'hauran d'adoptar tècniques de construcció que eviten derivar compostos contaminants a les aigües en profunditat per infiltració a través del sòl.  
No hi ha afecció per ocupació de sòls de molt elevada capacitat agrològica. Els informes de l'SGT consideren compatible tant la planta solar com la línia d'evacuació en relació amb els riscos naturals i induïts en matèria de territori. No obstant això, encara que les afeccions al subsol siguen mínimes, s'hauran d'adoptar mesures correctores que incidisquen sobre la infiltració i la minimització de l'escolament, perquè l'estat global de la massa d'aigua continue en les mateixes condicions i millorar la qualitat dels aqüífers. Per a assegurar la protecció de les aigües s'inclou en aquesta resolució el condicionant 7.  
Amb l'objectiu de complir les mesures correctores d'infiltració i drenatge incloses tant en l'informe de l'SGT com en l'informe de l'SGMN, el promotor, en el seu escrit d'al·legacions, al·lega que mantindrà una capa de jaç protector sobre el terreny, a més de plantar i conservar zones de vegetació en els estrats herbacis, arbustius i arboris que servisquen de tamís per a la pluja, de manera que es dissipen les gotes i s'evite l'erosió per esquitxada i erosió laminar. A més, es realitzaran labors en el sòl que mantinguen la seua textura esponjosa perquè es facilite la infiltració. Amb això, es compleixen les mesures correctores exigides en allò que fa referència als escolaments i infiltració.  
D'acord amb el PATFOR, les parcel·les on se situen els panells no estan catalogades com a terreny forestal ordinari ni estratègic qualificat, encara que els dos tipus de sòl són confrontants amb la tanca proposada. Analitzat el traçat de la línia, discorre subterràniament per camins existents en terreny forestal. Per la seua proximitat a sòl forestal, s'haurà de complir el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals. No existeix afecció a forests d'utilitat pública gestionades per Generalitat Valenciana.  
La infraestructura del present projecte no afecta cap espai natural protegit dels recollits en la Llei 11/1994, de 27 de desembre, d'espais naturals protegits de la Comunitat Valenciana, ni cap espai previst per les directives europees d'hàbitat (Directiva 92/43/CEE) i aus (Directiva 2009/147/CE), coneguts com a Xarxa Natura 2000.  
  
Consultada la cartografia de la GVA s'observa que, en l'àmbit de la PSFV, no es troben tàxons protegits, ni presència d'espècies prioritàries. En l'àmbit de l'actuació de la planta tampoc es troben microreserves de flora. Consultat el Banc de Dades de Biodiversitat de la Comunitat Valenciana (BDBCV) i realitzat l'informe de la quadrícula UTM 1 x 1, es constata que no figuren cites d'espècies prioritàries en la zona objecte del projecte.  
No obstant això, el promotor aporta en l'EsIA i l'addenda una avaluació ambiental de repercussions sobre Xarxa Natura 2000 per considerar que el projecte pot tindre afecció directa o indirecta en la ZEPA Alt Túria i Sierra del Negrete i ZEPA Alt Palància. L'avaluació considera compatible l'execució del projecte, sempre que s'establisquen les mesures mitigadores destinades a minimitzar la mortalitat de les aus amb la instal·lació dels elements protectors necessaris i a pal·liar la pèrdua o alteració dels seus hàbitats mitjançant la creació i conservació d'hàbitats vegetals, que al seu torn podran servir de refugi per a les espècies de fauna de l'entorn.  
El promotor, d'acord amb les prescripcions dels informes de les SGMN i SGT, estableix, com a mesures de compensació d'hàbitats i de les superfícies ocupades, la instal·lació de caixes niu per a aus, en concret per a les poblacions d'àguila calçada; vivàriums i refugi per a lagomorfs (principal espècie de presa de l'au rapaç); restauració de la vegetació en les zones degrades al pas de les línies subterrànies amb espècies autòctones i presents en la zona; així com l'establiment de comunitats vegetals a l'entorn de la PSFV i en el camp solar que la seua vegada oferirà un hàbitat de refugi per a aquesta fauna. Es fomentarà el creixement d'una cobertura vegetal espontània controlada per mitjans mecànics o pasturatge. Això, al seu torn, permet mantindre l'hàbitat d'espècies de fauna que utilitzen la zona per a alimentar-se i reduirà el risc d'erosió del terreny. Per a preservar la pèrdua d'hàbitats s'inclou en aquesta resolució el condicionant 8.  
Així mateix, l'informe de l'SGMN, a fi de minimitzar els efectes de l'erosió, requereix el promotor perquè redacte un estudi hidrològic. Sobre la base d'aqueix estudi, si els efectes de l'escolament i de la rentada de plaques pogueren provocar l'aparició de solcs o xaragalls sobre el sòl provocada per l'escolament de l'aigua de pluja, ho condiciona a la realització d'una canalització que reculla aquestes aigües i les deposite de manera més dispersa o bé les acumule o redirigisca per al seu ús posterior. En l'escrit de contestació del promotor es compromet a la realització de l'estudi i la implementació de mesures compensatòries al llarg del procediment.  
L'EsIA preveu una tanca cinegètica en tot el recinte permeable al flux de l'aigua. A més, per a evitar la col·lisió d'aus contra la tanca de la planta solar s'han de col·locar plaques metàl·liques o d'un material plàstic fabricat en poliestiré o similar, de color blanc i acabat mat de 25 x 25 cm, que hauran de situar-se almenys en els espais entre suports. Aquestes plaques han de ser revisades anualment i s'han de reposar les que es puguen haver després per a evitar així la pèrdua d'eficàcia de la mesura anticol·lisió.  
La planta s'instal·larà en una superfície que actualment forma part del vedat de caça V-10229 (Andilla). El promotor confirma en el seu escrit d'al·legacions que informarà del canvi d'ús als propietaris de les parcel·les que componen el vedat de caça V-10282.  
El traçat de la línia d'evacuació intercepta els camins ramaders existents en la zona: assagador de Segorbe, Canyada Real d'Aragó i assagador de Villar del Arzobispo a Llíria. S'assegurarà el compliment de la Llei 3/1995, de 23 de març, de camins ramaders, així com la Llei 3/2014, d'11 de juliol, de la Generalitat. S'hauran obtindre tots els permisos que siguen necessaris en relació amb els camins ramaders que resulten afectats.  
Segons l'informe de la Direcció General de Cultura i Patrimoni, quant al patrimoni el projecte no afecta cap BIC o bé de rellevància local del catàleg d'Andilla, Casinos o Villar del Arzobispo. L'informe tècnic paleontològic indica la no-existència de registres de jaciments paleontològics en l'àrea d'actuació i que l'àmbit d'afecció es localitza en una àrea de baix potencial paleontològic, si bé, sí que s'han identificat diversos elements etnològics. Com a mesures correctores es proposen, entre altres en l'àmbit patrimonial, el seguiment intensiu de les parcel·les no prospectades; establiment d'un perímetre de protecció i exclusió de les obres que es realitzen pròximes al jaciment arqueològic de Moratillas (parcel·la 32, del polígon 259, del terme municipal d'Andilla). Quant a patrimoni etnològic, l'informe proposa el desmantellament o protecció mitjançant abalisament perimetral mentre es facen els treballs de construcció del projecte de la caseta de ferramentes Moratillas 1 i 2 (parcel·la 276 del polígon 32 del terme municipal d'Andilla), caseta de ferramentes Pela 1, 2 i 3 (parcel·les 148, 117 i 112 del polígon 30 del terme municipal d'Andilla. També es protegiran i abalisaran les pedreres de Moratillas i el Casuto d'El Llano. A més d'un control i seguiment extensiu per part dels tècnics especialistes en patrimoni històric de totes les futures obres que impliquen labors de remoció de terres.  
A causa de l'ocupació d'un espai geogràfic comú i en compartir línia d'evacuació amb els projectes esmentats en l'epígraf de descripció de projecte, es presenta un estudi de sinergies com a annex a l'EsIA, on s'analitzen els efectes esperables sobre factors mediambientals destacables, i on es conclou que la fauna serà, juntament amb el paisatge i les afeccions a la propietat, els factors amb major probabilitat d'impacte per l'alteració del seu hàbitat i per l'impacte visual i ocupació de les instal·lacions. Quant als impactes positius, es produiran sobre la hidrologia, desenvolupament econòmic i sobre el medi ambient global amb la transició energètica un estalvi de CO2 i lluita contra el canvi climàtic per la producció d'energia a partir d'una font renovable.  
  
En relació amb el condicionat de l'SGMN quant a l'avaluació de l'efecte sinèrgic del projecte juntament amb altres projectes de parcs fotovoltaics i de línies elèctriques aèries en un entorn de 5 - 10 km que puguen causar efectes acumulats o sinèrgics amb el projecte Godelleta 12, el promotor, en el seu escrit d'al·legacions a l'SGMN, aporta un estudi d'accessibilitat visual, condicionada per la topografia i la presència d'observadors inclosos en l'esmentat radi d'acció. El promotor conclou que no existeix efecte acumulatiu per part del projecte Godelleta 12 en augmentar la incidència visual del conjunt d'infraestructures analitzades en un 0,47 %, i que l'elevada presència d'infraestructures com ara, línies elèctriques, carreteres, edificacions diverses, cultius i, en definitiva, de qualsevol de les infraestructures d'origen antròpic ja presents en l'entorn més immediat a la planta solar i les seues instal·lacions associades contribuiran a la integració del projecte en el paisatge.  
  
Durant la fase d'execució i desmantellament del projecte, l‘EsIA valora afeccions directes sobre el sòl ocasionades pel desbrossament i els moviments de terres i posterior segellament. L'estructura està clavada, per tant s'evitarà l'excessiva compactació del sòl. Es valora la generació de terres i petris de l'excavació, i s'utilitzarà el volum net per a terraplenar altres plantes pròximes del mateix titular. Es proposen mesures preventives i correctores encaminades a evitar la dispersió de terres, contaminació del sòl, sorolls i altres afeccions associades als treballs d'obra. Els residus generats seran separats en funció de la seua naturalesa i retirats per gestor de residus autoritzats.  
  
S'instal·laran casetes prefabricades per a utilitzar-les durant la fase de construcció. Les aigües residuals generades es preveu emmagatzemar-les en una caseta prefabricada o cabina portàtil (lavabo químic), dotat en qualsevol cas de depòsit hermètic de recollida, la gestió de la qual es realitzarà mitjançant contracte amb empresa autoritzada, que durà a terme la neteja i retirada d'aquestes. S'instal·larà, per al seu servei en continu en la instal·lació, un grup electrogen per a servei d'emergència, d'acord amb les necessitats de la subestació.  
Durant l'explotació no s'estima afecció sobre la salut de la població. Les majors afeccions seran a la fauna i al paisatge a causa de l'alteració d'hàbitats faunístics i per l'impacte visual de les instal·lacions. El promotor les considera compatible amb el medi, sempre que s'incorporen les mesures correctores proposades.  
Les dotacions d'aigua de lavabos i d'oficina podran ser subministrades a través d'un depòsit i un camió cisterna. Durant la fase d'explotació, la neteja dels panells solars es gestionarà mitjançant la contractació de serveis externs, i l'empresa concessionària haurà d'acreditar la procedència de l'aigua i l'autorització en vigor per al seu ús.  
  
El pla de vigilància ambiental proposa el seguiment i control dels impactes detectats i els que poden aparéixer i el compliment de les mesures correctores i protectores aplicables, amb valoració de la seua eficàcia i situacions d'emergència. Es proposen indicadors per al mesurament d'objectius proposats. Aquest seguiment i control es materialitzarà en un programa de visites periòdiques, documentades amb informes i seguiments fotogràfics.  
Finalitzada la vida útil de la instal·lació, es desmantellaran els elements d'aquesta i es restauraran els terrenys a l'ús que tenien abans. S'incorpora al projecte el pla de desmantellament i restauració. El promotor en el seu escrit d'al·legacions complementa la memòria de desmantellament amb les consideracions de l'apartat 4 de l'informe de l'SIVP, on detalla el període i el pressupost d'aquestes actuacions.  
  
Consideracions jurídiques  
El projecte constitueix un cas d'avaluació d'impacte ambiental ordinària, de conformitat amb annex I, epígraf 2.g del Decret 162/1990, de 15 d'octubre, en concordança amb l'article 7 de la Llei 21/2013, de 9 de desembre, d'avaluació d'impacte ambiental.  
  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha expressat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Formular aquesta declaració d'impacte ambiental i considerar acceptable l'agrupació sud i les infraestructures d'evacuació del projecte de la planta solar fotovoltaica Godelleta 12, promoguda per Renovalia Salunol, SL, amb potència màxima total dels mòduls fotovoltaics (pic) 49,995 MW, potència nominal dels inversors 50,31 MW i capacitat d'accés concedida 45 MW, a situar als termes municipals d'Andilla, Casinos i Villar del Arzobispo, en la qual s'estableixen les condicions ambientals, incloent-hi les mesures preventives, correctores i compensatòries, que resulten de l'avaluació ambiental practicada i s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de l'obtenció prèvia de les autoritzacions sectorials que li siguen aplicables.  
Atesos els antecedents i fonaments de dret exposats es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'estableixen en els termes següents:  
i) Condicions generals  
1. La viabilitat ambiental del projecte quedarà condicionada al resultat de l'avaluació ambiental del projecte de la nova subestació Villar 400/132/30 kV i altres projectes que formen part del sistema d'evacuació i connexió a xarxa de la central.  
2. No s'han de disposar elements de la instal·lació en els recintes que conformen l'agrupació nord, de conformitat amb els informes de l'SIVP i l'escrit complementari del promotor de data 21.01.2023 i annex 1\_plànol LBQ-AR-CM-793.  
3. El promotor haurà de complir totes les mesures preventives i correctores previstes en els EsIA, projectes tècnics i altra documentació que consta en l'expedient i les acceptades després de la informació pública, o contingudes en la informació complementària, mentre no contradiguen el que s'estableix en aquesta resolució.  
4. Es recorda el compliment de tota la legislació rellevant que li siga aplicable, i que afecte els elements del medi recollits en aquesta resolució.  
5. En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius.  
6. En relació amb l'agrupació sud, s'hauran d'implementar les MIP desenvolupades en l'EIP, informes tècnics i escrits aportats, i completar-les amb les mesures d'integració paisatgística (MIP) establides en l'informe emés per l'SIVP. Aquestes mesures i condicions s'hauran d'incorporar al projecte d'execució en la memòria, plànols i pressupost, per a la seua execució real i efectiva i verificades en fases posteriors de la tramitació per l'òrgan substantiu, abans de l'autorització de l'explotació.  
7. Per a reduir l'erosió hídrica de la pluja i mantindre l'estrat en condicions adequades per a una bona infiltració es conservarà la vegetació existent en les zones no ocupades pels mòduls i es plantarà vegetació anàloga a l'existent amb inclusió d'espècies arbustives i arbòries autòctones, sense ús d'herbicides. Així mateix, amb la finalitat de facilitar la infiltració es desenvoluparan tasques agrícoles encaminades a mantindre la textura esponjosa del substrat.  
8. A fi de compensar la pèrdua d'hàbitats de caràcter agrícola es mantindran els cultius existents en les parcel·les cadastrals no ocupades per la disposició dels panells, i amb la finalitat de permetre el desenvolupament de les poses d'avifauna, es dedicaran noves superfícies (adquisició o arrendament) a l'ús agrícola. Aquesta esmena d'afeccions es realitzarà en una proporció equivalent d'almenys el 25 % de la superfície afectada, mantenint-se fins a la finalització de la vida útil de la planta.  
9. Relatiu a l'afecció dels camins ramaders, es respectaran les seues amplàries legals quant a la imposició de la tanca perimetral. De la mateixa manera, s'haurà de sol·licitar l'ocupació demanial per a la instal·lació de la línia d'evacuació subterrània de conformitat amb la Llei 3/2014, d'11 de juliol, de la Generalitat, de camins ramaders.  
10. Amb la finalitat de garantir el compliment de les mesures correctores establides en l'informe de la DG de Patrimoni i exposades en l'apartat de consideracions ambientals, qualsevol troballa d'interés rellevant que es realitze durant l'execució del projecte haurà de ser comunicada a l'òrgan competent en patrimoni cultural, o als ajuntaments implicats (ho posa l'informe), segons el que es disposa en l'article 63 de la Llei 4/1998, d'11 de juny, del patrimoni cultural valencià. En tot cas, l'aparició de restes durant les obres comportarà la immediata suspensió de les obres i la seua comunicació a l'òrgan competent.  
  
11. Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, s'establiran zones de recollida de residus i no es faran apilaments en zones amb pendents elevats.  
12. Els sòls i les altres materials naturals excavats durant les activitats de construcció, quan no s'empren en la mateixa obra, seran gestionats per gestor autoritzat.  
13. Les estacions transformadores es localitzaran sobre una llosa de formigó i, estarà dissenyada amb una cubeta per a contindre possibles vessaments d'oli provinent del transformador.  
14. Els dipòsits de gasoil hauran de disposar de cubeta de retenció amb capacitat igual a la del volum de líquid contingut en el depòsit o sistema de doble paret.  
15. Quant a l'execució i explotació, es respectarà el que s'indica en el Decret 7/2004, de 23 de gener, relatiu a prevenció d'incendis.  
  
16. L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
17. Finalitzada la vida útil de la instal·lació fotovoltaica, l'emissió de l'autorització administrativa de tancament definitiu de la central obligarà el promotor al desmantellament d'aquesta.  
iii) Condicions al pla de vigilància ambiental  
18. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades, i la comprovació de la seua eficàcia. La documentació estarà a la disposició de les autoritats competents.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, que fan referència tant al contingut de l'autorització com a la publicitat de la decisió.  
  
València, 24 de gener de 2023.- El director general de Qualitat i Educació Ambiental: Joan Piquer Huerga.»